મહિલાઓ સહકારી ધોરણે CNG સ્ટેશન ચલાવશે
રવિવાર, એપ્રિલ 21 2019, 18:05 Hrs(IST)
નવગુજરાત સમય | Publish Date: Oct 12 2018 3:41PM
- ચરોતર ગેસ સહકારી મંડળી દ્વારા નેશનલ હાઇવે. 8 પર મોગર ખાતે ચોથા CNG સ્ટેશનનું લોકાર્પણ
- આગામી છ મહિનામાં ઉમરેઠ, વાસદમાં CNG ગેસ સ્ટેશન ઉભા કરાશે બાદમાં બોરસદમાં સ્ટેશન નંખાશે
- આણંદ પાસેથી પસાર થતાં નેશનલ હાઇવે નં-૮ પર મોગર ખાતે ચરોતર ગેસ સહકારી મંડળી લિ. દ્વારા ચોથા સીએનજી ગેસ સ્ટેશનનું ગુરુવારે લોકાર્પણ કરવામાં આવ્યું છે, જે સહકારી ધોરણે સંપૂર્ણ મહિલાઓ દ્વારા ચલાવવામાં આવશે. જનતા ચોકડી પાસે ચરોતર ગેસ સહકારી મંડળીની પાછળ મહિલાઓ સંચાલિત સીએનજી ગેસ સ્ટેશન માટે મળેલી સફળતા બાદ મંડળી દ્વારા નવા સીએનજી ગેસ સ્ટેશનનું સંચાલન પણ મહિલાઓના હાથમાં સોંપાયું છે. આમ સમગ્ર ભારતમાં મહિલા સંચાલિત સીએનજી ગેસ સ્ટેશન શરૂ કરનાર ચરોતર સહકારી ગેસ મંડળી પ્રથમ અને એકમાત્ર છે.
મોગર પાસે નવા સીએનજી ગેસ સ્ટેશન ખાતે મેનેજિંગ ડિરેક્ટર હસમુખભાઇ પટેલના હસ્તે પૂજાવિધી કર્યા બાદ ગેસ સ્ટેશનને ખુલ્લુ મુકાયું હતું. આ પ્રસંગે મંડળીના ચેરમેન કિરણભાઇ પટેલે જણાવ્યું હતું કે, નેશનલ હાઇવે નં ૮ પર વડોદરા પાસે આવેલ છાણીથી લઇને નડિયાદ પાસે આવેલા ડભાણ વચ્ચે એકપણ સીએનજી ગેસ સ્ટેશન નહોતું, પરંતુ હવે મોગર પાસે ચરોતર સહકારી ગેસ મંડળી દ્વારા નવું સીએનજી ગેસ સ્ટેશન ખુલ્લુ મૂક્યું છે. જેથી હાઇવે પરથી પસાર થતાં વાહનોના ચાલકોને સીએનજી ગેસ ભરાવવા માટે વિદ્યાનગર સુધી જવું પડશે નહીં. મોગર સુધી ગેસની મેઇન લાઇન આવી ગઇ હોય આગામી દિવસોમાં આસપાસના ગામડાઓમાં પાઇપલાઇનથી ઘરેલું ગેસ પણ ઉપલબ્ધ કરાવવામાં આવશે.
બે સ્ટેશનથી 42 મહિલાને રોજગારી મળી
ચરોતર ગેસ સહકારી મંડળી લિ દ્વારા જનતા ચોકડી પાસે આવેલા સીએનજી ગેસ સ્ટેશન પર ૨૧ અને મોગર પાસે નવા કાર્યરત કરાયેલા સીએનજી ગેસ સ્ટેશન પર ૨૧ મળીને કુલ ૪૨ મહિલાને રોજગારી આપવામાં આવી છે. જેમાં ગેસ સ્ટેશન પર ગેસ ફીલીંગ માટે, સીક્યુરીટી ઓફિસર, એકાઉન્ટન્ટ, કેશિયર સહિત તમામ જગ્યાઓ પર મહિલાઓની ભરતી કરવામાં આવી છે. ગેસ સ્ટેશન પર મહિલાઓનો સ્ટાફ રહેતાં શિસ્ત જળવાય છે અને નિયમોનું ચુસ્તપણે પાલન પણ થાય છે, જે તેની ખાસિયત છે.
ફૂડ એરિયા અને કાર વોશની સુવિધા ઉભી કરાશે
મંડળીના મેનેજિંગ ડિરેક્ટર હસમુખભાઇ પટેલે જણાવ્યું હતું કે, મોગર પાસે પ્રથમ તબક્કામાં સીએનજી ગેસ સ્ટેશન કાર્યરત કરાયું બીજા તબક્કામાં ફૂડ એરિયા બનાવાશે જેમાં કાઠિયાવાડી, પંજાબી, ચાઇનીઝ સહિત તમામ પ્રકારનું ફૂડ, કોફી શોપની સુવિધા ઉભી કરવામાં આવશે. તેમજ ઓટોમેટિક કાર વોશ સેન્ટર તથા નાઇટ્રોજન અને એર ફીલીંગ સ્ટેશનની સુવિધા પણ રહેશે.